Αλέξανδρος Τουφερής

Ο Αλέξανδρος Τουφερής (γαλλικά: Alexandre Tuffèri, 8 Ιουνίου 1876 - 14 Μαρτίου 1958) ήταν Έλληνας αθλητής του στίβου, πανελληνιονίκης αλλά και ολυμπιονίκης με τη Γαλλία. Ήταν αθλητής του Πανελληνίου και αργότερα του Εθνικού Γ.Σ. Αθηνών. 

Γεννήθηκε στην Αθήνα. Αν και κάτοικος Αθηνών, συμμετείχε με τα γαλλικά χρώματα σε δύο Ολυμπιάδες το 1896 και το 1900. Στους Μεσολυμπιακούς του 1906 πήρε μέρος με την Ελληνική ομάδα. 

Ο Τουφερής συμμετείχε με τη Γαλλία στους Ολυμπιακούς αγώνες μετά από άρνηση της Διεθνούς επιτροπής να πάρει μέρος με την Ελληνική ομάδα. Ο πατέρας του ήταν Γάλλος και η μητέρα του Ελληνίδα. Ο Τουφερής ήταν τραπεζικός υπάλληλος, έμεινε πολλά χρόνια στην Ξάνθη όταν ήταν διευθυντής τράπεζας και διετέλεσε και πρόεδρος του Ορφέα Ξάνθης από το 1924. 

Κατά τους Α΄ Ολυμπιακούς αγώνες του 1896 στην Αθήνα αναδείχθηκε δεύτερος στο άλμα τριπλούν πίσω από τον Αμερικανό Τζέιμς Κόνολι με επίδοση 12,70μ. Στο αγώνισμα είχαν πάρει μέρος 7 αθλητές και δεδομένου ότι υπήρξε το πρώτο που ολοκληρώθηκε, ο Τουφερής πρόκειται για τον εναρκτήριο β΄ ολυμπιονίκη της σύγχρονης εποχής και τον πρώτο που διακρίθηκε για τη Γαλλία. Μετείχε επίσης στο άλμα εις μήκος χωρίς ανάλογη επιτυχία, ενώ κατά τους Ολυμπιακούς αγώνες του 1900 στο Παρίσι εκ νέου στο τριπλούν όπου ήταν 6ος. Κατά τους Μεσολυμπιακούς του 1906 στην Αθήνα, αποτέλεσε μέλος της ελληνικής αποστολής, αγωνιζόμενος στα 110 μ. (δεν προκρίθηκε για τον τελικό) και στο μήκος άνευ φοράς (7ος με 2,85 μ.).

Στο πανελλήνιο πρωτάθλημα ήταν 1ος στο άλμα τριπλούν το 1902 με επίδοση 13,16μ. , και 1ος στο άλμα εις μήκος το 1901 με επίδοση 5,98,5μ. και το 1902 με επίδοση 5,90μ.. Επίσης ήταν πανελληνιονίκης στα 110 εμπόδια το 1902 με επίδοση 17,6 και το 1906 με επίδοση 19,2. Το 1895 πήρε μέρος στα Τήνια όπου διακρίθηκε στα 100μ. και στο άλμα τριπλούν. Είχε καταρρίψει το πανελλήνιο ρεκόρ μία φορά στο τριπλούν και μία στο άλμα εις ύψος.

Διακρίσεις 
 Ολυμπιακοί αγώνες
Άλμα τριπλούν
αργυρό: 1896

 Πανελλήνιο πρωτάθλημα
Άλμα τριπλούν
χρυσό: 1902
Άλμα εις μήκος
χρυσό: 1901, 1902
110 μέτρα με εμπόδια
χρυσό: 1902, 1906

Παραπομπές

Πηγές 
 Σύντομο βιογραφικό του στον ΣΕΓΑΣ 
 Αθλητική Ηχώ, 20 Ιουνίου 1949, όλοι οι νικητές στα Πανελλήνια πρωταθλήματα
 Αθλητική Ηχώ, 29 Σεπτεμβρίου 2003, άρθρο του Π. Λινάρδου Ξάνθη και Βαλκανικοί αγώνες. 
 sports-reference.com 

Γάλλοι Ολυμπιονίκες
Έλληνες αθλητές δρόμων ταχύτητας
Αθλητές του στίβου στους Θερινούς Ολυμπιακούς Αγώνες 1896
Έλληνες αθλητές του άλματος εις μήκος
Έλληνες αθλητές του άλματος εις τριπλούν
Κάτοχοι μεταλλίων του Πανελλήνιου Πρωταθλήματος Στίβου